**Pomak Srbije na listi Transparency International**

***Indeks percepcije korupcije (CPI) za 2013.***

Srbija u 2013. godini beleži rast indeksa sa 39 na 42, pa je napredovala i na tabeli, sa 80. na 72. mesto. Još uvek je reč o niskom indeksu koji Srbiju svrstava **među zemlje sa veoma rasprostranjenom korupcijom**. Ipak, ovaj pomak trebalo bi iskoristiti kao **podsticaj** da se učine reforme koje će omogućiti **sistematično suzbijanje korupcije**.

**Oštra retorika** protiv korupcije i pojedine **akcije represivnih organa** svakako su uticali u određenoj meri na **smanjenje korupcije u javnim službama** sa kojima u kontakt dolaze potencijalni investitori čija je ocena od značaja za formiranje indeksa. Međutim, **napredak neće biti održiv** ukoliko se bude zasnivao samo na strahu umesto na otklanjanju uzoroka koji dovode do korupcije.

To znači da su **neophodne značajne reforme u javnom sektoru, ozbiljan posvećenost prevenciji, aktivno tužilaštvo i odgovorno pravosuđe**.

U prethodnih godinu dana, od sistemskih mera koje su mogle doprineti rastu indeksa, možemo pomenuti **početak primene novog Zakona o javnim nabavkama**. Moguće je da je na percepciju uticalo i **usvajanje nove Strategije i Akcionog plana** za borbu protiv korupcije.

S druge strane, **javni sektor** je i dalje izuzetno **politizovan**, antikorupcijske **odredbe Zakona o javnim preduzećima se direktno krše**, **javnost rada Vlade** nije povećana, nema sistemskog praćenja ispunjavanja preporuka nezavisnih tela niti otvaranja pitanja odgovornosti za neispunjavanje obaveza.

Poseban problem je **nedovršena reforma pravosuđa** – mehanizmi za ocenjivanje kvaliteta rada sudija i tužilaca nisu urađeni niti primenjeni, a procesi u slučajevima korupcije, kao i postupanje po prijavama nezavisnih tela za kršenje antikorupcijskih propisa traju izuzetno dugo.

Među prioritetnim merama koje treba primeniti su obezbeđenje **veće javnosti rada državnih organa** (uključujući i pravila o javnim rasprava i lobiranju, povećanju javnosti podataka o radu Vlade, javnih preduzeća i drugih institucija), **smanjenje regulatornih i finansijskih intervencija države** (npr. dozvole, odobrenja, subvencije) koje stvaraju rizike za korupciju, nastavak reforme u oblasti **javnih nabavki** i **celokupnog uređenja javnog sektora**, poštovanje i jačanje **uloge nezavisnih državnih organa** (Antikorupcijska agencija, Poverenik za informacije, Državna revizorska insitucija, Zaštitnik građana) i obezbeđenje primene njihovih odluka i preporuka, obezbeđivanje **javnosti medijskog vlasništva** i finansiranja medija, **nezavisno, efikasno i odgovorno pravosuđe**, zaštita **uzbunjivača i svedoka korupcije**, **proaktivni pristup** u istraživanju korupcije, mere za **kontrolu imovine javnih funkcionera i službenika**, striktna **kontrola tačnosti i potpunosti izveštaja o finansiranju kampanja i političkih stranaka**, ispitivanje sumnji i navoda o kupovini glasova na izborima i zloupotrebama javnih resursa u kampanjama, rešavanje svih slučajeva u kojima se sumnjalo u korupciju **iz ranijih godina** ali i **uspostavljanje strukture državnog represivnog aparata** koja će omogućiti da se takve radnje otkriju i kazne u budućnosti, umesto sadašnjih *ad hoc* mehanizama.

**Srbija na ovogodišnjoj listi:**

U 2012. godini promenjena je metodologija izračunavanja indeksa i umesto dotadašnje ocene od 0 do 10, uvedeno je ocenjivanje od 0 do 100. Rezultati iz 2011. i ranije ne mogu se porediti jednostavnim množenjem sa 10, zbog drugačije metodologije, ali je moguće porediti poziciju na tabeli i poziciju u odnosu na druge zemlje. Evo kako su se indeks i pozicija Srbije, odnosno SRJ i SCG, menjali od 2000. godine do danas:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Godina** | **2000** | **2003** | **2004** | **2006** | **2007** | **2008** | **2009** | **2010** | **2011** | **2012** | **2013** |
| **Skor** | **1,3** | **2,3** | **2,7** | **3,0** | **3,4** | **3,4** | **3,5** | **3,5** | **3,3** | **39** | **42** |
| **Pozicija/ukupan broj zemalja** | **89/****90** | **106/133** | **97/****145** | **90/****163** | **79/****179** | **85/****180** | **83/****180** | **78/****178** | **86/****183** | **80/****176** | **72/****177** |

Srbija je na ovogodišnjoj listi pretekla Bugarsku i stigla Bosnu i Hercegovinu. Isti indeks, kao Srbija i BiH, imaju i Sao Tome i Principe i Južna Afrika. Prošle godine bili smo u društvu Kine i Trinidada i Tobaga.

Umesto Šri Lanke, ove godine nesporedno ispred nas su Italija, Kuvajt i Rumunija, a iza nas su Bugarska, Senegal i Tunis. Burkina Faso, Salvador, Jamajka i Peru, koji su bili neposredno iza Srbije 2012. godine, zadržali su isti indeks, dok je Panama nazadovala.

Rangiranje jugoistočne Evrope:

|  |  |  |  |
| --- | --- | --- | --- |
| ***Rang*** | ***Zemlja*** / ***teritorija*** | **Skor 2012**  | **Skor 2013 (promena)** |
| **43** | **Slovenija**  | **61** | **57 (-4)** |
| **53** | **Turska** | **49** | **50 (+1)** |
| **57** | **Hrvatska**  | **46** | **48 (+2)** |
| **67** | **Makedonija**  | **43** | **44 (+1)** |
| **67** | **Crna Gora**  | **41** | **44 (+3)** |
| **69** | **Rumunija** | **44** | **43 (-1)** |
| **72** | **BiH**  | **42** | **42 (0)** |
| **72** | **Srbija**  | **39** | **42 (+3)** |
| **77** | **Bugarska** | **41** | **41 (0)** |
| **80** |  **Grčka** | **36** | **40 (+4)** |
| **111** | **Kosovo** | **34** | **33 (-1)** |
| **116** | **Albanija** | **33** | **31 (-2)** |

Važno je napomenuti da je, od sedam korišćenih istraživanja, dva sadrže podatke iz 2012. godine. Od preostalih pet koji sadrže podatke i za 2013. godinu, u dva je Srbija stagnirala, a u tri zabeležila rast. U jednom od njih rast je izuzetno veliki, što je osetno uticalo i na ukupan rast indeksa u 2013. godini.

**Ocene za Srbiju po izvorima za 2012 i 2013 godinu**

 **CPI 2012 CPI 2013**

* **Global Insight Country Risk Ratings\*** 42 52
* **Bertelsmann Foundation\*** 49 53
* **World Economic Forum\*\*** 35 37
* **Economist Intelligence Unit\*** 38 38
* **Freedom House\*\*\*\*** 47 47
* **International Country Risk Guide\*** 31 31
* **World Justice Project Rule of Law Index\*\*\*** 35 35
* **Ocena 39 42**

\* Stručnjaci angažovani od strane banke/ institucije

\*\* Opažanja rezidenata; ispitanici su uglavnom lokalni stručnjaci, lokalni poslovni ljudi i multinacionalne firme

\*\*\* Lokalni stručnjaci i opšta populacija, u 2013. korišćeno isto istraživanje kao u 2012.

\*\*\*\* Opažanja nerezidenata; ispitanici uglavnom potiču iz razvijenih zemalja, u 2013. korišćeno isto istraživanje kao u 2012.